钦定古今图书集成/明伦汇编/氏族典/第322卷 > 《廖用贤尚友录》 > 滕昙恭
## 钦定古今图书集成/明伦汇编/氏族典/第322卷 > 《廖用贤尚友录》 > 滕昙恭

按《梁书滕昙恭传》：“昙恭，豫章南昌人也。父母卒，昙恭
水浆不入口者旬日。隆冬不著茧絮，蔬食终身。每至
忌日，思慕不自堪。天监元年，陆琏奉使巡行风俗，表
言其状。昙恭有子三人，皆有行业。时有徐普济者，长
沙临湘人。居丧未及葬，而邻家火起，延及其舍。普济
号恸伏棺上，以身蔽火焚炙，闷绝累日方苏。宣城宛”
陵有女子与母同床寝，母为猛兽所搏，女号叫挐兽，
兽乃弃之，女抱母还。太守萧琛表言其状，有诏旌其
门闾。